इंजीनियरिंग छात्रों की कार खड़े ट्रक में घुसी, तीन की मौत, 3 घायल
क्राइम रिपोर्टर | जयपुर/चाकसू | शादीसे लौट रहे इंजीनियरिंग छात्रों की कार चाकसू के पास मंगलवार रात कोटखावदा में हाईवे के किनारे खड़े ट्रक में घुस गई। हादसे में तीन छात्रों की मौके पर ही मौत हो गई, जबकि 3 छात्र गंभीर रूप से घायल हो गए। घायल छात्रों काे महात्मा गांधी अस्पताल में भर्ती करवाया हैं। मृत छात्रों का पोस्टमार्टम करवाकर शव परिजनों को सुपुर्द कर दिए। थानाप्रभारी चाकसू आरपी बिश्नोई ने बताया कि जयपुर के निजी इंजीनियरिंग कॉलेज में अध्ययनरत छात्र दोस्त की शादी में उनियारा टोंक गए थे। वे रात को कार से जयपुर लौट रहे थे। हाईवे पर कोटखावदा पुलिया के पास खड़े ट्रक में उनकी कार घुस गई। हादसे में झिलाय निवासी गणेशनारायण जाट (18), कपिल स्वामी (22), बुहाना झुंझुनूं निवासी रोहित यादव (22) की मौके पर ही मौत हो गई। कल्याणपुरा टोंक निवासी जितेन्द्र सिंह (20), कोटपूतली अवाना निवासी सचिन (22) और राजाराम घायल हो गए। इन्हें जयपुर के महात्मा गांधी अस्पताल में भर्ती कराया गया। कार की टक्कर इतनी तेज थी कि कार के आगे का हिस्सा चकना चूर हो गया। ट्रक में फंसकर हुई कार को क्रेन से खेंच कर बाहर निकाला।
hin_Deva hin_Deva